Nariadenie Komisie (ES) č. 749/2004
z 22. apríla 2004,
ktorým sa stanovujú prechodné opatrenia ohľadne konzumného mlieka vyprodukovaného v Estónsku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä jej článok 2 ods. 3,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä jeho prvý odsek článku 41,
keďže:
(1) viac ako 90 % konzumného mlieka vyprodukovaného v Estónsku má obsah tuku 2,5 %, čo nezodpovedá požiadavkám článku 3 ods. 1 písm. b) nariadenia Rady (ES) č. 2597/97 z 18. decembra 1997, ktorým sa ustanovujú dodatočné pravidlá o spoločnej organizácii trhu s mliekom a mliečnymi výrobkami pre konzumné mlieko [1];
(2) aby sa uľahčil prechod k úplnému uplatňovaniu nariadenia (ES) č. 2597/97, je potrebné prijať prechodné opatrenia, ktoré v Estónsku povolia dodávku a predaj mlieka vyprodukovaného v Estónsku s obsahom tuku 2,5 %;
(3) opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Odlišne od článku 3 ods. 1 písm. b) nariadenia (ES) č. 2597/97, konzumné mlieko vyprodukované v Estónsku s obsahom tuku 2,5 % môže byť v Estónsku dodávané alebo predávané v súlade s článkom 2 ods. 1 uvedeného nariadenia.
Článok 2
Toto nariadenie nadobúda účinnosť s výhradou a dňom nadobudnutia účinnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska.
Uplatňuje sa do 30. apríla 2007.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 22. apríla 2004